ཚེས༡༡ཉིན༧གོང་ས་མཆོག་ལྡི་ལི་ནས་ཉི་ཧོང་དུ་ཆིབས་བསྒྱུར་གནང་རྒྱུ་དང་།ཚེས༡༢ཉིན་ཉི་ཧོང་གི་གྲོང་ཁྱེར་ཡོ་ཀོ་ཧ་མར་ཞབས་སོར་འཁོད་གནང་མཛད་རྒྱུ་ཡིན་ཞིང་།ཚེས༡༤སྔ་དྲོ་ཡོ་ཀོ་ཧ་མ་རྒྱལ་ཡོངས་ཚོགས་ཁང་དུ་ཤེས་རབ་སྙིང་པོ་དང་རྗེ་ཙོང་ཁ་པ་ཆེན་པོས་མཛད་པའི་རྟེན་འབྲེལ་བསྟོད་པ།སློབ་དཔོན་ཀ་མ་ལ་ཤཱི་ལས་མཛད་པའི་སྒོམ་རིམ་བར་པ་བཅས་ཀྱི་སྒོ་ནས་ཆོས་འབྲེལ་སྩོལ་གནང་མཛད་རྒྱུ་མ་ཟད།ཚེས༡༥འི་སྔ་དྲོར་དད་ལྡན་ཆོས་ཞུ་བ་རྣམས་ལ་སྤྱན་རས་གཟིགས་འཇིག་རྟེན་དབང་ཕྱུག་གི་བཀའ་དབང་གནང་རྒྱུ་དང་།ཚེས༡༦ཉིན་ཚན་རིག་པ་གསུམ་དང་ལྷན་དུ་ནང་པའི་ཚན་རིག་དང་དེང་རབས་ཚན་རིག་དབར་བགྲོ་གླེང་ལྷན་ཚོགས་སུ་བཀའ་སློབ་སྩོལ་གནང་མཛད་རྒྱུ་རེད་འདུག་གོ།